作者:元結
標題:雜曲歌辭：欸乃曲
內容:偏存名跡在人間，順俗與時未安閒。來謁大官兼問政，扁舟卻入九疑山。湘江二月春水準，滿月和風宜夜行。唱橈欲過平陽戍，守吏相呼問姓名。千里楓林煙雨深，無朝無暮有猿吟。停橈靜聽曲中意，好是雲山韶濩音。零陵郡北湘水東，浯溪形勝滿湘中。溪口石顛堪自逸，誰能相伴作漁翁。下瀧船似入深淵，上瀧船似欲昇天。瀧南始到九疑郡，應絕高人乘興船。